**Möödub 71 aastat Nõukogude lennuväe rünnakutest**

**Eesti linnadele.**

**1944 - 2015**

Narva linna peaaegu täieliku purustamise järel 6. märtsil oli suurim Tallinna barbaarne pommitamine 9. märtsi õhtul ja sellele järgneval ööl. Kahes laines, kell 19.15–1.00 ja 3.00-6. 00 kohale lennanud punalendurid heitsid Tallinnale umbes 1725 lõhke- ja 1300 süütepommi.

Rünnaku peamiseks sihiks olid rahulike elanike elurajoonid, mitte vähesed Tallinnas asunud sõjalise otstarbega rajatised. Rängalt sai kannatada üks hansaperioodi pärlitest - Tallinna vanalinn Harju tänava ümbruses. Maha põles ka eestluse sümboliks olnud Estonia teatrimaja, kus just enne pommirünnakut oli alanud etendus. Süttis Niguliste kirik, Linnaarhiivi hoone Rüütli tänaval ja vaekoda Raekoja platsil. Kahes rünnakulaines hävis kokku 1549 hoonet ja 3350 sai kahjustada. Tollasest elamispinnast moodustas see ligi 30 %. Ligi 20000 elaniku jäi ilma oma kodudest. Rünnaku tagajärjel hukkus 554 Eesti kodanikku, millele lisandus 50 saksa sõdurit ja 121 sõjavangi.

1989. aastal alustas Eesti Muinsuskaitse Selts 1944. aasta 9. märtsi pommitamise ohvrite mälestamist hingepalvega nende kesksel matmispaigal Siselinna kalmistul, mälestusteenistusega Niguliste kirikus ning küünalde süütamisega Harju tänava haljasalal Niguliste kiriku ümbruses.

**Hea kaaslinlane!**

**Ootame Teid osa võtma**

**1944. aasta märtsis Nõukogude lennuväe poolt Tallinnale sooritatud pommirünnakute ohvrite meenutamiseks korraldatud mälestushetkedest esmaspäeval, 9. märtsil.**

**Kell 12 mälestusteenistus Siselinna kalmistul.**

Pommiohvrite matmispaigale rajas Tallinna linn 2004. aastal mälestusmärgi,

mille jalamile asetatakse pärgi, lilli ja süüdatakse küünlad.

Mälestuskõne peab Tallinna Linnavolikogu esimees Toomas Vitsut.

Hingepalvuse peab EAÕK ülempreester, Kaitseliidu peakaplan major Aivar Aleksander Sarapik.

**Kell 18 – 19 mälestusteenistus Niguliste Muuseum-Kontsertsaalis**.

Esinevad sopran Arete Teemets, tšellist professor Peeter Paemurru ja organist Tiit Kiik.

Vaimulikuna teenib EELK Tallinna praost Jaan Tammsalu.

Aastapäevakõnega esineb ajaloolane Jaak Juske.

Tallinna Linnavolikogu aseesimehe Toivo Tootseni sõnum.

Meie Isa palve ja rahusoov

Avatud on fotonäitus Tallinna, Tartu, Narva ja Helsingi pommitamisest.

**Kell 19.15 hakkavad lööma Tallinna kirikute leinakellad.**

**Harju tänava veeres süüdatakse mälestusküünlad.**

Mälestuspäeva korraldab Eesti Muinsuskaitse Selts, toetavad Niguliste Muuseum-Kontserdisaal jaTallinna Kultuuriväärtuste Amet.